CELEX: 52018PC0287
Language: lt
Date: 2018-05-15
Title: Pasiūlymas TARYBOS ĮGYVENDINIMO SPRENDIMAS kuriuo Vokietijai ir Lenkijai leidžiama nustatyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 5 straipsnio

EUROPOS KOMISIJA
            Briuselis, 2018 05 15
            COM(2018) 287 final
            2018/0141(NLE)
            Pasiūlymas
            TARYBOS ĮGYVENDINIMO SPRENDIMAS
            kuriuo Vokietijai ir Lenkijai leidžiama nustatyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 5 straipsnio
            
               
         
         
            
               AIŠKINAMASIS MEMORANDUMAS
            
            
               Pagal 2006 m. lapkričio 28 d. Direktyvos 2006/112/EB dėl pridėtinės vertės mokesčio bendros sistemos
                  1
                (toliau – PVM direktyva) 395 straipsnį Taryba, remdamasi Komisijos pasiūlymu, gali vieningai leisti valstybėms narėms imtis specialių priemonių, nukrypstant nuo šios direktyvos nuostatų, kad būtų supaprastinta mokesčio rinkimo procedūra arba užkirstas kelias tam tikrų rūšių mokesčių slėpimui ar vengimui.
            
            
               Raštais, kuriuos Komisija užregistravo atitinkamai 2018 m. sausio 9 d. ir 2018 m. sausio 22 d., Vokietija ir Lenkija paprašė leidimo nukrypti nuo PVM direktyvos 5 straipsnio. Vadovaudamasi PVM direktyvos 395 straipsnio 2 dalimi, Komisija 2018 m. kovo 5 d. raštais pranešė kitoms valstybėms narėms apie Vokietijos ir Lenkijos prašymą. 2018 m. kovo 6 d. raštais Komisija pranešė Vokietijai ir Lenkijai, kad turi visą informaciją, kuri, Komisijos nuomone, yra būtina prašymui įvertinti.
            
            
               1.PASIŪLYMO APLINKYBĖS
            
            
               •Pasiūlymo pagrindimas ir tikslai
            
            
               Siekdamos pagerinti tarpusavio susisiekimą, Vokietija ir Lenkija ketina sudaryti susitarimą dėl naujo tilto tarp Kiustrino-Kyco ir Kostšyno prie Odros statybos (toliau – susitarimas). 
            
            
               Remdamosi šiuo susitarimu, Vokietija ir Lenkija bendrai investuos į esamo pasienio tilto išmontavimo ir naujo tilto tarp Kiustrino-Kyco ir Kostšyno prie Odros statybos darbus. Susitarimo 9 straipsnyje numatoma, kad teritorija, kuriai skirtos investicijos, PVM mokėjimo tikslais turėtų būti laikoma Lenkijos teritorija, kai prekių tiekimas ir paslaugų teikimas, prekių įsigijimas Bendrijos viduje ir prekių importas yra skirti numatytoms investicijoms įgyvendinti. 
            
            
               Pagal PVM direktyvoje nustatytą teritorinio taikymo principą, būtina nustatyti, kur yra tiekiamos prekės ir teikiamos paslaugos. Todėl, vadovaujantis įprastine tvarka, kiekvieno prekių tiekimo ir paslaugų teikimo, prekių įsigijimo Bendrijos viduje ir prekių importo, kurie susiję su investicijų įgyvendinimu, atveju turėtų būti nustatoma, ar tie veiksmai vykdomi Lenkijoje, ar Vokietijoje. Lenkija ir Vokietija laikosi nuomonės, kad apmokestinamiesiems asmenims ir mokesčių administratoriams gali būti sudėtinga taikyti šią taisyklę. Jos mano, kad taikant susitarimo nuostatas dėl mokesčių būtų paprasčiau vykdyti mokesčio prievoles ir rinkti mokestį.
            
            
               Atsižvelgdamos į pirmiau išdėstytus argumentus, Vokietija ir Lenkija, remdamosi PVM direktyvos 395 straipsniu, prašo leidimo nukrypti nuo PVM direktyvos 5 straipsnio ir nustatyti, kad visas prekių tiekimas ir paslaugų teikimas, prekių įsigijimas Bendrijos viduje ir prekių importas, skirtas numatytoms investicijoms įgyvendinti, būtų vykdomas Lenkijos teritorijoje ir todėl turėtų būti apmokestinamas Lenkijos PVM. 
            
            
               Vokietijos ir Lenkijos pasienio tiltų priežiūra reglamentuojama 1995 m. kovo 20 d. Vokietijos ir Lenkijos pasirašytu susitarimu. 
            
            
               Taryba anksčiau yra leidusi taikyti nuo teritorinio taikymo principo leidžiančias nukrypti nuostatas, inter alia, tarp Vokietijos ir Lenkijos
                  2
               , Vokietijos ir Čekijos
                  3
               , Vokietijos ir Šveicarijos
                  4
               , taip pat tarp Lenkijos ir Ukrainos
                  5
               . 
            
            
               Visos su aptariamomis investicijomis susijusios tiekiamos prekės ir teikiamos paslaugos bus apmokestinamos Lenkijos PVM, todėl nukrypti leidžianti priemonė neturės jokio neigiamo poveikio galutinio vartojimo apmokestinimui, taigi, ir iš PVM gaunamiems Sąjungos nuosaviems ištekliams. 
            
            
               Atsižvelgiant į tai, siūloma leisti taikyti prašomą nukrypti leidžiančią priemonę. 
            
            
               2.TEISINIS PAGRINDAS, SUBSIDIARUMO IR PROPORCINGUMO PRINCIPAI
            
            
               •Teisinis pagrindas
            
            
               PVM direktyvos 395 straipsnis.
            
            
               •Subsidiarumo principas (neišimtinės kompetencijos atveju) 
            
            
               
                  Atsižvelgiant į PVM direktyvos nuostatą, kuria grindžiamas pasiūlymas, subsidiarumo principas netaikomas.
               
            
            
               •Proporcingumo principas
            
         
         
            
               
                  Sprendimu valstybėms narėms leidimas suteikiamas jų pačių prašymu ir jis nėra privalomas.
               
               
                  Atsižvelgiant į labai siaurą šios nukrypti leidžiančios nuostatos taikymo sritį, speciali priemonė yra proporcinga siekiamam tikslui.
               
            
            
               •Priemonės pasirinkimas
            
            
               Siūloma priemonė – Tarybos įgyvendinimo sprendimas.
            
            
               
                  Pagal PVM direktyvos 395 straipsnį nukrypti nuo bendrų PVM taisyklių galima tik tada, kai tai vieningai leidžia Taryba, remdamasi Komisijos pasiūlymu. Tarybos įgyvendinimo sprendimas yra tinkamiausia priemonė, nes jis gali būti skirtas atskiroms valstybėms narėms.
               
            
            
               3.EX POST VERTINIMO, KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI
            
            
               •Konsultacijos su suinteresuotosiomis šalimis
            
            
               
                  Šis pasiūlymas yra pagrįstas Vokietijos ir Lenkijos pateiktais prašymais ir skirtas tik šioms valstybėms narėms.
               
            
            
               •Tiriamųjų duomenų rinkimas ir naudojimas
            
            
               Nepriklausomo tyrimo neprireikė.
            
            
               •Poveikio vertinimas
            
            
               
                  Tarybos įgyvendinimo sprendimo pasiūlymu Vokietijai ir Lenkijai leidžiama laikyti, kad visas prekių tiekimas ir paslaugų teikimas, prekių įsigijimas Bendrijos viduje ir prekių importas, skirtas pasienio tilto, esančio tarp Kiustrino-Kyco ir Kostšyno prie Odros, išmontavimo ir statybos darbams vykdyti, yra vykdomas Lenkijoje ir todėl turi būti apmokestinamas Lenkijos PVM. Numatoma, kad taikant priemonę įmonėms būtų paprasčiau vykdyti mokesčio prievoles, o mokesčių administratoriams – rinkti mokestį. Atsižvelgiant į ribotą šios nukrypti leidžiančios nuostatos taikymo sritį, poveikis bet kuriuo atveju bus ribotas.
               
            
            
               4.POVEIKIS BIUDŽETUI
            
            
               
                  Pasiūlymas neturi poveikio Sąjungos nuosaviems ištekliams, gaunamiems iš PVM, nes visas prekių tiekimas ir paslaugų teikimas, prekių įsigijimas Bendrijos viduje ir prekių importas, susiję su numatoma investicija, bus apmokestinamas Lenkijos PVM.
               
            
            
               2018/0141 (NLE)
            
            
               Pasiūlymas
            
            
               TARYBOS ĮGYVENDINIMO SPRENDIMAS
            
            
               kuriuo Vokietijai ir Lenkijai leidžiama nustatyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 5 straipsnio
            
            
               EUROPOS SĄJUNGOS TARYBA,
            
            
               atsižvelgdama į Sutartį dėl Europos Sąjungos veikimo, 
            
         
         
            
               atsižvelgdama į 2006 m. lapkričio 28 d. Tarybos direktyvą 2006/112/EB dėl pridėtinės vertės mokesčio bendros sistemos
                  6
               , ypač į jos 395 straipsnio 1 dalį,
            
            
               atsižvelgdama į Europos Komisijos pasiūlymą,
            
            
               kadangi:
            
            
               (1)raštais, kuriuos Komisija užregistravo atitinkamai 2018 m. sausio 9 d. ir 2018 m. sausio 22 d., Vokietija ir Lenkija pateikė Komisijai prašymą leisti nustatyti specialią priemonę, kuria nukrypstama nuo Direktyvos 2006/112/EB 5 straipsnio;
            
            
               (2)vadovaudamasi Direktyvos 2006/112/EB 395 straipsnio 2 dalies antra pastraipa, Komisija 2018 m. kovo 5 d. raštais pranešė kitoms valstybėms narėms apie Vokietijos ir Lenkijos pateiktą prašymą. 2018 m. kovo 6 d. raštais Komisija pranešė Vokietijai ir Lenkijai, kad turi visą prašymui įvertinti reikalingą informaciją;
            
            
               (3)remiantis susitarimu, kurį Vokietija ir Lenkija ketina sudaryti dėl esamo pasienio tilto išmontavimo ir naujo tilto tarp Kiustryno-Kyco ir Kostšyno prie Odros statybos darbų, pridėtinės vertės mokesčio (PVM) mokėjimo tikslais tų darbų teritorija turėtų būti laikoma Lenkijos teritorija, kai prekių tiekimas ir paslaugų teikimas, prekių įsigijimas Bendrijos viduje ir prekių importas yra skirti pagal susitarimą numatytiems darbams vykdyti; 
            
            
               (4)Vokietija ir Lenkija laikosi nuomonės, kad su mokesčiais susijusios susitarimo nuostatos yra pateisinamos siekiant supaprastinti PVM prievolių vykdymo tvarką. Jei tokios nuostatos nebūtų taikomos, sandorius reikėtų skirstyti pagal tai, kurioje teritorijoje jie vykdomi, o tai sukeltų mokestinių sunkumų už darbus atsakingoms rangos įmonėms; 
            
            
               (5)atsižvelgiant į tai, kad dėl specialiosios priemonės, kurią prašoma leisti nustatyti, nebus daromas poveikis (nebent nežymus) bendrai valstybių narių galutinio vartojimo etape surenkamų mokesčių pajamų sumai, tikslinga nukrypti nuo Direktyvos 2006/112/EB 5 straipsnio ir numatyti, kad PVM mokėjimo tikslais visas prekių tiekimas ir paslaugų teikimas, prekių įsigijimas Bendrijos viduje ir prekių importas, skirtas esamo pasienio tilto išmontavimo ir naujo tilto tarp Kiustrino-Kyco ir Kostšyno prie Odros statybos darbams, būtų vykdomas Lenkijoje ir todėl turėtų būti apmokestinamas Lenkijos PVM; 
            
            
               (6)nukrypti leidžianti nuostata neturi poveikio Sąjungos nuosaviems ištekliams, gaunamiems iš PVM,
            
            
               PRIĖMĖ ŠĮ SPRENDIMĄ: 
            
            
               1 straipsnis
            
            
               Nukrypstant nuo Direktyvos 2006/112/EB 5 straipsnio, Vokietijai ir Lenkijai leidžiama laikyti, kad pasienio tilto tarp Kiustrino-Kyco ir Kostšyno prie Odros statybų aikštelė priklauso Lenkijos teritorijai, kai prekių tiekimas ir paslaugų teikimas, prekių įsigijimas Bendrijos viduje ir prekių importas yra skirti esamo pasienio tilto išmontavimo ir naujo tilto statybos darbams vykdyti. 
            
            
               2 straipsnis
            
            
               Šis sprendimas skirtas Vokietijos Federacinei Respublikai ir Lenkijos Respublikai.
            
            
               Priimta Briuselyje
            
            
               
                     Tarybos vardu
               
               
                     Pirmininkas
               
            
         
         
            
                  
                     (1)
                  
                        OL L 347, 2006 12 11, p. 1.
               
               
                  
                     (2)
                  
                  
                        1995 m. kovo 30 d. 
                     
                        Tarybos sprendimas 95/115/EB
                     
                      (OL L 80, 1995 4 8, p. 47); 1996 m. birželio 25 d. 
                     
                        Tarybos sprendimas 96/402/EB 
                     
                      (OL L 165, 1996 7 4, p. 35); 1995 m. spalio 23 d. Tarybos sprendimas 
                     
                        95/435/EB
                     
                      (OL L 257, 1995 10 27, p. 34) ir 2001 m. spalio 16 d. Tarybos sprendimas
                     
                        2001/741/EB
                     
                      (OL L 278, 2001 10 23, p. 28).
                  
               
               
                  
                     (3)
                  
                        1997 m. kovo 17 d. Tarybos sprendimas 97/188/EB (OL L 80, 1997 3 21, p. 18). 1997 m. liepos 24 d. Tarybos sprendimas 97/511/EB (OL L 214, 1997 8 6, p. 39) ir 2001 m. spalio 16 d. Tarybos sprendimas 2001/742/EB (OL L 278, 2001 10 23, p. 30).
               
               
                  
                     (4)
                  
                        2003 m. liepos 15 d. Tarybos sprendimas 2003/544/EB (OL L 186, 2003 7 25, p. 36) ir 2005 m. gruodžio 12 d. Tarybos sprendimas 2005/911/EB (OL L 331, 2005 12 17, p. 30).
               
               
                  
                     (5)
                  
                        2017 m. rugsėjo 25 d. Tarybos įgyvendinimo sprendimas (ES) 2017/1769, OL L 250, 2017 9 28, p. 73). 
               
               
                  
                     (6)
                  
                        OL L 347, 2006 12 11, p. 1.